Vitanová
<!-- == Dejiny == Názov tvoria latinské slová "vita nova", čo v preklade znamená "nový život". Roku 1550 sa tu spomína ešte len lúka "pratum Vitanova". O pár rokov však zemepán oravského hradného panstva Václav Sedlnický súhlasil so založením novej osady a šoltýstva roku 1552 na klčovisku zvanom "paszeky Vitanova", o čom svedčí aj vyšetrovanie z roku 1622. Podľa zápisu o tomto vyšetrovaní rozkázali zámockí úradníci "Jakubovi, šoltýsovy vitanovskému, aby priniesol list, jaký má na šoltýstvo. Z kteréhožto listu zjavne sa poznáva, že niekedy pán Venceslav Sedlnický, toho času pán zámku Oravského, tú ves Vitanovú na nejakých pasekách Vitanova rečených roku 1552 dal vystaviti a na zámku Oravskom nadto šoltýstvo toho roku nejakovému Michalovi Kopthejí toho času šoltýstvo svému vydal". V daňových súpisoch prvý raz prichodí roku 1554 s 5 raľami a s poznámkou: "Títo boli valasi, ktorí neboli zdanení.". Roku 1564 - 1578 prichodí vo forme Wytanowa s 2 raľami; roku 1588 Witanowa, osada p. Thurzu s 2 portami; roku 1593 Wytanowo má 2 porty; roku 1598 bolo vo Vitanovej 18 sedliackych domov, ale roku 1604 klesol počet domov na 8. Roku 1607 Platthyovci protestovali proti tomu, že Thurzovci na území ich čimhovského majetku založili dedinu Vitanova. Roku 1608 sa spomína vo Vitanovej lúka "Wyssny Podhradsky", od ktorej majú ročne dávať do zámku 10 baranov. Podľa daňového súpisu z tohoto roku pre veľkú biedu a hlad, boli len 3 domy na odanenie. Z listiny vzťahujúcej sa na založenie Hámrov roku 1614 vysvitá, že sa vo vitanovskom chotári kopala železná ruda, ktorou sa zásobovali zabiedovské Hámričky. Roku 1614 Platthyovci znovu protestovali proti tomu, že Thurzovci na území ich čimhovského majetku zložili dedinu Vitanovú. Roku 1615 Vitnová užívala hole Magurka a Čierny Szalass, kde chovali 350 oviec. Roku 1619 šoltýs Šimon s bratmi spravoval osadu, kde zdanili 5 sedliakov. Podľa súvekých názvov ralí rekonštruované mená prvých osadlíkov sú: Brucháč, Betin, Kuril, Drozd, Petro; roku 1624-1626 šoltýsi: Šimek a Kubo Vitanovský, Kubo Stachoň, Stas Poliak, majú mlyn a valchu; v celom chotári bolo osevnej plochy na 190 lukien zrna, lúk na 19 vozov sena, rodín 34 (asi 17 ľudí). Roku 1658 vo vizitácii J. Hodíka bolo zaznačené, že „na žádost Vitanovcov dopuštěno im vystavěti kaplnu pro vyvarovaní se Kaply pápežskej“ v Čimhovej. Podľa sčítania tu bolo roku 1659 92 katolíkov a 346 evanielikov, spolu 438 ľudí. Roku 1677 v tejto osade Ján Vitanovszky „drží šoltýstva polovicu so spolniky 14, z kterých zanechavají se, aby dedinu riadili a dávky vybírali 4“, ostatní budú povinní za výsady každoročne platiť po 1 toliari. Sedliackých ralí bolo 5. Počas kuruckých bojov obyvateľstvo mnoho trpelo, preto sa roku 1686 konštatuje, že Witanowa pre zlé časy, opätovne pustošenie, odvlečenie dobytka, pre neúrodnosť pôdy a prílišné rekvirácie vojakov bola tak zbiedená, že nenašli na zdanenie viac ako 1,5 usadlosti; obyvatelia sú roztrúsení a žobrajú chlieb z domu do domu. Roku 1690 túto úbohú dedinu zasiahol blesk, takže bola celkom obrátená v prach a popol. Ešte i roku 1690 tu bolo mnoho zrúcanín. Roku 1712 boli obývané 3 rale, osevnej plochy v celom chotári bolo na 65 prešporských meríc zrna, lúk na 26 vozov sena, bol tu 1 obuvník. Roku 1715 bolo vo Vitanovej 5 osadených ralí, osevnej plochy v celom chotári na 710 korcov zrna, lúk na 44 vozov sena, gazdov 34 (asi 170 ľudí). Roku 1728 sa tu uvádza múčny mlyn o 1 kameni a píla. Ináč chotár je vrchovitý a neúrodný. Roku 1755 vyrábali obyvatelia tenké dosky (ako šindle) na zhotovovanie skriní. Roku 1778 tu bolo 319 ľudí na 7 raliach.